Onnie se ysterman-droom moet wag ná ongelukFriedl Theron (Foto: Verskaf) Friedl Theron (24), ŉ onderwyseres van Bloemfontein, se voorbereiding vir die half-ysterman-kompetisie staan vir eers stil nadat sy verlede week op haar fiets raakgery is. Sy is egter vuur en vlam om steeds haar droom om aan dié kompetisie in November deel te neem, te bewaarheid. Sy moet egter vir tyd en wyl haar oefenskoene in die kas bêre om van die harsingskudding wat sy tydens die ongeluk opgedoen het, te herstel. Dié wiskunde-onderwyseres aan die spogskool Eunice Primary School in Bloemfontein kan nie die ongeluk self onthou nie weens die harsingskudding. Theron se man, Charl Theron (24), is ŉ dokter wat sy internskap by die Nasionale Hospitaal in Bloemfontein doen. Hy was saam met haar ten tyde van die ongeluk en het vir haar vertel wat gebeur het. “Ek kan nie eens onthou dat daar ŉ kar was nie. Ek onthou net ek het wakker geword in die ambulans,” vertel Theron. Friedl en Charl Theron (Foto: Verskaf) Die egpaar het verlede Sondag net voor 06:00 op die Abrahamskraalpad gaan fietsry toe ŉ motor Theron tref. “Ons het aan die linkerkant van die pad gery waar die fietsryers altyd ry. Die motor het so uit die middel van nêrens op my en Charl afgepyl gekom, my man gemis en toe teen my vasgery. “As jy na die nagevolge van die ongeluk kyk, moes ek met die trefslag oor die kar gevlieg en my fiets daaronder beland het. Dit is ŉ wonderwerk dat ek nie saam met die fiets onderdeur die kar gesleep is nie.” Volgens Theron het die motoris stilgehou en hy asook ander motoriste en fietsryers het bystand op die toneel verleen. Charl het sy pa gebel en dié het ŉ ambulans ontbied wat 20 minute later op die toneel opgedaag het. Paramedici het Theron op die toneel gestabiliseer en toe na Mediclinic Bloemfontein geneem. Naas harsingskudding het Theron ŉ fraktuur aan haar wangbeen opgedoen en ook effense bloeding op die brein gehad. Sy het ook drie groot snye op haar gesig en teer- en skaafmerke op haar arms, skouers en bene opgedoen. Friedl Theron in die hospitaal. (Foto: Verskaf) Theron is Sondag in die neuro-afdeling van die hospitaal opgeneem en teen Woensdag ontslaan. “Ek dink die trauma rondom die ongeluk is erger vir my geliefdes as vir my, aangesien ek nie die ongeluk kan onthou nie. My man moes my seker sewe keer vertel wat gebeur het. Dit is ŉ vreemde gevoel om aan geheueverlies te ly; dit is iets wat jy nie vir iemand anders kan beskryf nie.” Die ongeluk gaan egter nie vir Theron keer om weer op ŉ fiets te klim nie. “Sodra my gesig- en kopbeserings ten volle herstel het, klim ek weer op ŉ fiets. Volgens die dokters kan die hersteltyd langer as ŉ maand duur.” Friedl Theron (Foto: Verskaf) Die fiets wat tydens die ongeluk gebreek het, was Theron se heel eerste fiets en het sentimentele waarde gehad. “Ek is hartseer oor my fiets, maar dankbaar ek het nie saam met die fiets gebreek nie.” Theron se planne om oor twee weke saam met haar man aan die Driekamp SA’s-naelloopkompetisie deel te neem, is intussen van die baan. En of sy aan die half-ysterman-kompetisie in November sal kan deelneem, sal net tyd leer. ŉ Saak van roekelose bestuur is intussen teen die motoris by die polisie aanhangig gemaak. Maroela Media het ŉ navraag aan die polisie gerig, maar wag nog vir terugvoer.